Младен III Шубић
Младен III Шубић (око 1315—1. мај 1348) је био кнез Клиса, Скрадина и Омиша из династије Шубић.

Биографија 
Младен је био најстарији син Јурја II Шубића и Ленке. Деда му је био Павле I Шубић, хрватски бан и "господар Босне". Након очеве смрти, Младен је овладао Клисом, Скрадином и Омишем. Владао је у периоду од 1328. до 1348. године. Пошто је 1328. године био малолетан, управљање над градовима преузела је његова мајка Ленка која се током своје владавине (до 1337) успешно борила са Млечанима који су претендовали на територије Брибираца. Младен је 1335. године покренуо рат против Нелипца II. Постао је глава породице Шубић, а своју власт наметнуо је и Нелипчићима. Године 1338. склопио је савез са босанским баном Стефаном II Котроманићем. Споразум је утврђен династичким браком између Младенове сестре и Владислава, Стефановог сина и оца будућег босанског краља, Твртка I Котроманића (1353-1391). Младен се 1347. године оженио Јеленом Немањић. Јелена је била ћерка српског краља Стефана Дечанског (1321-1331) и Марије Палеолог. Брат јој је био српски цар Стефан Душан (1331-1355), најмоћнији балкански владар свога времена. Женидбом са Јеленом Немањић, Младен је учврстио свој положај. Ступио је 1348. године у преговоре са Млетачком републиком против угарског краља Лајоша I Анжујског (1342-1382). Млечани су му понудили титулу маркиза Хрватске. Приликом припрема за рат са Угарима, Младен се разболео од куге. Умро је у Трогиру 1. маја 1348. године. Сахрањен је у катедрали Свете Ловре. Наследио га је син Младен IV који се родио након очеве смрти. Управу над земљом преузео је Младенов брат Павле III и удовица Јелена.

Породица 
Младен је био ожењен Јеленом Немањић, српском принцезом. Она му је родила двоје деце:
 Младен IV Шубић, који је оца наследио на челу Омиша, Клиса и Скрадина.
 Катарина Шубић (умрла 1358), удата за Болеслава III Великодушног, војводу Легњице.

Литература 
 
 Историја српског народа 1, група аутора, СКЗ, Београд (1999)

Рођени 1315.
Умрли 1348.
Шубићи